ରାଜ୍ୟ ସରକାର ଜନସେବା ବିତରଣରେ ଉନ୍ନତି ଆଣିବା ପାଇଁ ଅନଲାଇନ ମାଧ୍ୟମରେ ୮ଟି ଜ୍ଞାନକୌଶଳ ସମ୍ପର୍କିତ ସମାଧାନ ଆରମ୍ଭ କରିଛନ୍ତ। ଏ ନେଇ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଆଜି ଭିଡିଓ କନଫରେନ୍ସିଂ ମାଧ୍ୟମରେ ଏହି ସେବାର ଶୁଭାରମ୍ଭ କରିଛନ୍ତି। ଗୃହ ଏବଂ ସାଧାରଣ ପ୍ରଶାସନ ବିଭାଗ ପାଇଁ '୫ଟି' ଅଧୀନରେ ଏହି ସବୁ ସେବାର ଅନଲାଇନ ସମାଧାନ ପାଇଁ ପ୍ରକ୍ରିୟା ଆରମ୍ଭ ହୋଇଛି। ୨୦୧୯ ଅଗଷ୍ଟ ମାସରେ ଆରମ୍ଭ ହୋଇଥିବା '୫ଟି' ପଦକ୍ଷେପରେ ଜ୍ଞାନକୌଶଳ, ସ୍ୱଚ୍ଛତା, ଟିମ୍ ୱାର୍କ ଏବଂ ଟାଇମ୍ ଲିଡିଙ୍ଗ୍ ଟୁ ଟ୍ରାନ୍ସଫର୍ମେସନ୍ ମଡେଲ୍ ସାମିଲ କରାଯାଇଛି ଓ ଏହା ଫଳରେ ରାଜ୍ୟ ସରକାରଙ୍କ ପ୍ରତ୍ୟେକ ବିଭାଗ ତ୍ୱରିତ ଓ ଉନ୍ନତ ଜନସେବା ବିତରଣ ବ୍ୟବସ୍ଥା ପାଇଁ ବାର୍ଷିକ କାର୍ଯ୍ୟ ଯୋଜନା ପ୍ରସ୍ତୁତ କରୁଛନ୍ତି।
ଏହି ସେବା ଆରମ୍ଭ କରି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ କହିଛନ୍ତି ଯେ ରାଜ୍ୟ ସରକାରଙ୍କ '୫ଟି' ମଡେଲ ଶାସନର ଗୁଣବତ୍ତାରେ ଆଖିଦୃଶିଆ ଉନ୍ନତି ଆଣିପାରିଛି ଏବଂ ଲୋକମାନଙ୍କୁ ସହଜରେ ବିଭିନ୍ନ ସେବା ପ୍ରଦାନ କରାଯାଉଛି। ଏହି ଅବସରରେ ମୁଖ୍ୟମନ୍ତ୍ରୀ କହିଛନ୍ତି ଯେ ଓଡିଶା ଦେଶର ପ୍ରଥମ ରାଜ୍ୟ ଯିଏକି ଏକ ଉନ୍ନତ ପ୍ରଣାଳୀ ସ୍ଥାପନ କରିଛି ଏବଂ ଏହା ଭୁବନେଶ୍ୱରରେ ମୂଲ୍ୟବାନ ସରକାରୀ ଜମିର ସୁରକ୍ଷା ତଥା ଯୋଜନାବଦ୍ଧ ବିକାଶ ସୁନିଶ୍ଚିତ କରିବା ପାଇଁ ମହାକାଶ ପ୍ରଯୁକ୍ତିବିଦ୍ୟା ଏବଂ କୃତ୍ରିମ ବୁଦ୍ଧିମତା ବ୍ୟବହାର କରୁଛି।
ସେ କହିଛନ୍ତ, ଆମକୁ ନିଶ୍ଚିତ କରିବାକୁ ପଡିବ ଯେ ସମସ୍ତ ଜନସେବା ଅନଲାଇନରେ କରାଯିବ ଏବଂ ଏଥିପାଇଁ କୌଣସି ନାଗରିକ ସରକାରୀ କାର୍ଯ୍ୟାଳୟକୁ ଆସିବା ଆବଶ୍ୟକ ନାହିଁ। ପୂର୍ବରୁ ଏଥିପାଇଁ ନିର୍ଦ୍ଧାରିତ ସମୟ ୨୦୨୦ ଅଗଷ୍ଟ ୨୦ ଥିବାବେଳେ ଏବେ ତାହାକୁ ୨୦୨୦ ଅକ୍ଟୋବର ୨ ପର୍ଯ୍ୟନ୍ତ ବୃଦ୍ଧି କରାଯାଇଛି।ମୁଖ୍ୟମନ୍ତ୍ରୀ ମଧ୍ୟ ଏ ନେଇ ସମସ୍ତ ବିଭାଗକୁ ନିର୍ଦ୍ଦେଶ ଦେଇଛନ୍ତି।
ବୈଠକରେ ଉପସ୍ଥିତ ଥିବା ମୁଖ୍ୟ ଶାସନ ସଚିବ ଅସିତ ତ୍ରିପାଠୀ କହିଛନ୍ତି ଯେ ରାଜ୍ୟ ସରକାରଙ୍କ ପ୍ରଣୀତ '୫ଟି' ପଦକ୍ଷେପ ସମଗ୍ର ଦେଶରେ ଓଡିଶାକୁ ଏକ ଆଦର୍ଶ ରାଜ୍ୟ କରିପାରିଛି ଏବଂ ଏ ପର୍ଯ୍ୟନ୍ତ ଅନଲାଇନରେ ୧୦୫ ପ୍ରକାର ସେବା ଯୋଗାଇ ଦିଆଯାଉଛି।
